ai4bharat/Pralekha huggingface dataset:
பிரதமர் அலுவலகம்
குடியரசு துணைத்தலைவர் திரு. வெங்கையா நாயுடு குடியரசு துணைத்தலைவராக ஓராண்டு பணி நிறைவு குறித்த நூலை பிரதமர் வெளியிட்டார்
குடியரசுத் துணைத் தலைவராக திரு. வெங்கையா நாயுடு அவர்கள் பதவியேற்று ஓராண்டு நிறைவடைந்ததை குறிக்கும் வகையில் எழுதப்பட்ட நூலை பிரதமர் திரு. நரேந்திர மோடி இன்று வெளியிட்டார். நூலின் முதல் பிரதியை அவர் குடியரசு துணைத் தலைவரிடம் வழங்கினார்.
நிகழ்ச்சியில் பேசிய பிரதமர், திரு. வெங்கையா நாயுடுவுடன் இணைந்து பல ஆண்டுகள் பணியாற்றும் வாய்ப்பு தனக்கு கிடைத்ததாக கூறினார். திரு. நாயுடு அனைத்துக்கும் மேலாக பொறுப்புக்கு முக்கியத்துவம் கொடுத்து வருவதாக அவர் கூறினார்.
திரு. வெங்கையா நாயுடு எப்போதும் அவருக்கு அளிக்கப்பட்ட பணியை மிகுந்த விடாமுயற்சியுடன் செயல்படுத்தி வந்திருப்பதாகவும் அவருக்கு அளிக்கப்பட்ட பொறுப்பை ஏற்றுக்கொண்டு செயல்படுத்தியதாகவும் பிரதமர் கூறினார். 10 ஆண்டுகள் மாணவர் அரசியலிலும் அதன் பின்னர் 40 ஆண்டுகள் மாநில மற்றும் தேசிய அரசியலிலும் என 50 ஆண்டுகளாக பொது வாழ்க்கையில் ஈடுபட்டு வந்துள்ளதாக பிரதமர் தெரிவித்தார்.
திரு. வெங்கையா நாயுடு அனைத்து பிரிவு மக்களுடனும் பிரியத்துடன் பழகும் திறன் கொண்டவராக திகழ்ந்தவர் என்பதுடன் ஒழுக்கசீலராகவும் திகழ்ந்தவர் என திரு. நரேந்திர மோடி பாராட்டினார். தனக்கு பொறுப்பு கிடைத்தபோதெல்லாம் தொலைநோக்கு பார்வை கொண்ட தலைமைப்பண்பை அவர் கொண்டிருந்தார். பணிகள் உரிய நீதியுடன் செயல்படுவதை உறுதி செய்ய அவர் சிறந்த நிபுணர்களை பெறுவார் என்று பிரதமர் மேலும் கூறினார்.
முன்னாள் பிரதமர் திரு. அடல் பிஹாரி வாஜ்பாய், தனது அமைச்சரவையில் திரு. வெங்கையா நாயுடுவை சேர்த்துக் கொள்ள விரும்பிய போது, வெங்கையா அவர்கள் தனக்கு ஊரக மேம்பாட்டுத் துறை வேண்டும் என கோரிக்கை விடுத்ததை பிரதமர் நினைவுகூர்ந்தார். மனத்தளவில் தன்னை ஒரு விவசாயியாக கருதிக் கொண்ட வெங்கையா நாயுடு விவசாயிகள் நல்வாழ்வு மற்றும் வேளாண்மை மீது ஆர்வம் கொண்டவராவார்.
பிரதமர் கிராம சாலைத் திட்டம் திரு. வெங்கையா நாயுடுவின் முயற்சிகள் காரணமாகவே செயல்பாட்டுக்கு வந்ததாக பிரதமர் கூறினார். ரயில்வே நிறுத்தங்கள் மட்டுமே அரசியல் சிந்தனையில் மையமாக திகழ்ந்த தருணத்தில் சாலைகள் மற்றும் இதர முறையிலான இணைப்புகள் குறித்து அரசியல் தலைவர்கள் சிந்திப்பதை நாயுடு உறுதி செய்தார் என பிரதமர் குறிப்பிட்டார்.
குடியரசு துணைத் தலைவரின் பேச்சாற்றல் குறித்தும் ஆங்கிலம் அல்லது தெலுங்கு ஆகிய மொழிகளில் அவரது வார்த்தை விளையாட்டை பிரதமர் புகழ்ந்தார். குடியரசு துணைத் தலைவராக தனது முதலாவது ஆண்டுப் பணி குறித்து நாடாளுமன்றத்தின் உள்ளே மற்றும் வெளியே தாம் மேற்கொண்ட வளமிக்க பணிகள் குறித்த மதிப்பெண் சான்றிதழ் அடிப்படையிலான நூல் ஒன்றை அவர் அளித்திருப்பது பாராட்டுக்குரியது என்றும் அவர் தெரிவித்தார்.
பெண்கள் மற்றும் குழந்தை நலன் அமைச்சகம்
குழந்தைகள் திட்டத்திற்கான பிஎம் கேர்ஸ்
கொவிட் பெருந்தொற்று காரணமாக பெற்றோரை இழந்த குழந்தைகளுக்கு ஆதரவளிக்கும் திட்டம் பிஎம் கேர்ஸ் ஆகும். இந்தக் குழந்தைகளைப் பாதுகாத்து பராமரிப்பை உறுதி செய்வது இத்திட்டத்தின் நோக்கமாகும். 23 ஆண்டுகளுக்கு இந்தக் குழந்தைகளுக்கு இது உதவும்.
பெற்றோரை இழந்த குழந்தை 18 வயதை எட்டும் போது ரூ.10 லட்சம் தொகை வருவது போல் கணக்கிடப்பட்டு குழந்தையின் பெயரில் வரவு வைக்கப்படுகிறது. இந்தத் தொகை அஞ்சலகத்தில் டெபாசிட் செய்யப்பட்டு மாத உதவித் தொகையாக 18 வயதிலிருந்து 23 வயதுக்குள் இந்தக் குழந்தைகளுக்கு வழங்கப்படும். 23 வயதை அடைந்ததும் ரூ.10 லட்சம் மொத்தமாக அளிக்கப்படும். குழந்தைகளை வளர்க்கும் உறவினர்களுக்கு வாத்ஸ்சல்ய மிஷன் திட்டத்தின் கீழ் மாதம் ரூ.4 ஆயிரம் பெற்று வருகிறார்கள். அருகில் உள்ள கேந்திரிய வித்யாலயா அல்லது தனியார் பள்ளிகளில் இந்தக் குழந்தைகள் சேர்க்கப்பட்டு ஆண்டுக்கு ரூ.20 ஆயிரம் உதவித் தொகை வழங்கப்படும். மேலும் 23 வயது வரை குழந்தைகளுக்கு காப்பீடும் அளிக்கப்படுகிறது.
தமிழகத்திலிருந்து 339 குழந்தைகள் இந்தத் திட்டத்தில் சேர்க்கப்பட்டுள்ளனர். புதுச்சேரியிலிருந்து 11 குழந்தைகள் இதில் உள்ளனர்.
தொழிலாளர் மற்றும் வேலைவாய்ப்பு அமைச்சகம்
ஊழியர்கள் வருங்கால வைப்புநிதி மத்திய அறங்காவலர் வாரியத்தின் 222-வது கூட்டத்தில் முக்கிய முடிவுகள் எடுக்கப்பட்டன
ஊழியர்கள் வருங்கால வைப்புநிதி மத்திய அறங்காவலர் வாரியத்தின் 222-வது கூட்டம் புதுதில்லியில் நேற்று மத்திய தொழிலாளர் நலன், வேலைவாய்ப்புத்துறை  இணை அமைச்சர் திரு சந்தோஷ் குமார் கங்குவார் தலைமையில் நடைபெற்றது.
1952 வருங்கால வைப்புநிதி திட்டத்தின் விதிமுறைகளில் 68HH என்ற பத்தியை சேர்ப்பதற்கு மத்திய வாரியம் ஒப்புதல் அளித்தது. இந்த பத்தியின்படி, ஒரு மாதத்திற்கும் குறையாத காலத்திற்கு தொடர்ச்சியாக பணியில் இல்லாத உறுப்பினர் ஒருவர், தமது வருங்கால வைப்புநிதியிலிருந்து முன்பணம் பெறுவதற்கு வகை செய்யப்படுகிறது. இந்தப் புதிய திட்டத்தின்படி உறுப்பினர் தமது கணக்கில் இருப்பில் உள்ள மொத்த தொகை  மற்றும் அதற்கு சேர்க்கப்பட்ட வட்டித்தொகை ஆகியவற்றி்லிருந்து 75 சதவீதம் வரை முன்பணமாகப் பெற்று பயன்படுத்திக் கொள்ளலாம்.
ஊழியர்கள் வருங்கால வைப்பு நிதியிலிருந்து செய்யப்பட்ட பரிவர்த்தனை வர்த்தக நிதியமான  ரூ.47,431.24 கோடித்தொகையை வாரியம் கவனத்தில் கொண்டது. மேலும் 2015 ஆகஸ்ட் 15 முதல் 2018 மே 31 வரையிலான காலத்திற்கு பரிவர்த்தனை வர்த்தக நிதிய முதலீடுகளில் இருந்து பெறப்பட்ட 16.07 சதவீத வருவாய் தொகையையும் வாரியம் கவனத்தில் கொண்டது.
எஸ்.பி.ஐ. மியூச்சல் பண்டிலும், யு.டி.ஐ. மியூச்சல் பண்டிலும் மேலும் ஓராண்டுக்கு அதாவது 30.06.2019 வரை முதலீடுகள் செய்யும் திட்டத்திற்கும் மத்திய வாரியம் ஒப்புதல் அளித்தது.
2016-17ஆம் ஆண்டுக்கான தணிக்கை அறிக்கையுடன் கூடிய தொகுப்பு ஆண்டுக் கணக்குகளை பரிசீலனை செய்து ஏற்றுக்கொண்டதாக மத்திய வாரியம் அறிவித்தது.
------
(Visitor Counter : 66
வணிகம் மற்றும் தொழில்துறை அமைச்சகம்
பெட்ரோலிய, வெடிபொருட்கள், ஆக்சிஜன், தொழிலக வாயு நிறுவனங்கள் எதிர்கொண்டுள்ள பாதிப்புகளை சீர்செய்ய பல்வேறு நடவடிக்கைகளை பெட்ரோலியம் மற்றும் வெடிபொருட்கள் பாதுகாப்பு நிறுவனம் எடுத்துள்ளது
மருத்துவமனைகள் மற்றும் இதர சுகாதார மையங்களுக்கு ஆக்சிஜன் தடையின்றி கிடைப்பதற்கும், கோவிட்-19ஐ கட்டுப்படுத்துவதற்காக நாடெங்கிலும் நடைமுறைப்படுத்தப்பட்டுள்ள பொது முடக்கத்தினால் பெட்ரோலிய, வெடிபொருள்கள், பட்டாசுகள் மற்றும் தொழிற்சாலை வாயு நிறுவனங்கள் எதிர்கொண்டுள்ள பாதிப்புகளை களைவதற்குமான பல்வேறு நடவடிக்கைகளை, தொழில் மற்றும் உள்நாட்டு வர்த்தக மேம்பாட்டுத் துறையின்  கீழ் செயல்படும் பெட்ரோலியம் மற்றும் வெடிபொருள்கள் பாதுகாப்பு நிறுவனம் , எடுத்துள்ளது.
1. மருத்துவத்திற்குப் பயன்படும் ஆக்சிஜனை சேமித்து வைப்பதற்கும், அதை கொண்டு செல்வதற்குமான உரிமங்களை உடனே வழங்குமாறு பெட்ரோலியம் மற்றும் வெடிபொருள்கள் பாதுகாப்பு நிறுவனத்தின் தலைமை அலுவலகத்தின் மூலம் அதன் கீழ் செயல்படும் அனைத்து அலுவலகங்களுக்கும் அறிவுரைகள் வழங்கப்பட்டுள்ளன.
2. நாட்டில் கொவிட்-19 பரவலை தடுப்பதற்காக எடுக்க வேண்டிய நடவடிக்கைகள் குறித்து மத்திய உள்துறை அமைச்சகத்தின் 24/3/2020 தேதியிட்ட உத்தரவு எண் 40-3/2020இன் படி, மருத்துவ ஆக்சிஜன் மற்றும் நைட்ரஸ் ஆக்சைடு ஆகியவற்றின் தடையில்லா தயாரிப்பையும், அதன் போக்குவரத்தையும் அனுமதிக்கும் படி, அனைத்து மாநிலங்களின் முதன்மைச் செயலாளர்களுக்கு , பெட்ரோலியம் மற்றும் வெடிபொருள்கள் பாதுகாப்பு நிறுவனம் அறிவுரை வழங்கியுள்ளது.
3. மார்ச் மாதத்துடன் காலாவதியாக இருக்கும், ஆக்சிஜன் மற்றும் இதர வாயுக்களை எடுத்து செல்வதற்கான உரிமங்கள் 30/06/2020 வரை நீட்டிக்கப்பட்டுள்ளன.
4. 31/03/2020ல் காலாவதியாக இருக்கும் வெடிபொருட்கள், பட்டாசுகள் ஆகியவற்றை சேமித்தல், எடுத்து செல்லுதல், பயன்படுத்துதல் மற்றும் தயாரிப்புக்கான உரிமங்கள் 30/09/2020 வரை நீட்டிக்கப்பட்டுள்ளது. உரிமங்களைப் புதுப்பிப்பதற்கும் கட்டணம் எதுவும் வாங்கப்பட மாட்டாது.
5. கம்ப்ரெஸ்டு ஆக்சிஜன், சிஎன்ஜி, சமையல் எரிவாயு மற்றும் இதர வாயுக்களை சேமித்து வைப்பதற்குப் பயன்படுத்தப்படும் உருளைகளின் சட்டபூர்வ ஹைட்ரோ பரிசோதனை 31/03/2020க்குள் செய்யவேண்டி இருப்பின், அதை 30/06/2020 அன்று வரை செய்து கொள்ளலாம்.
6. ஆக்சிஜனை சேமித்து வைக்கவும், எடுத்து செல்லவும் பயன்படுத்தப்படும் அழுத்தமூட்டப்பட்ட களன்களின் அடைப்பான்  சட்டபூர்வ பரிசோதனை மற்றும் ஹைட்ரோ பரிசோதனை 15/03/2020ல் இருந்து 30/06/2020க்குள் செய்யவேண்டி இருப்பின், அதை 30/06/2020 அன்று செய்து கொள்ளலாம்.
பிரதமர் அலுவலகம்
கிரேட்டர் நொய்டாவில் பிரதமர் நாளை பல வளர்ச்சித் திட்டங்களைத் தொடங்கி வைக்கிறார்
பிரதமர் திரு நரேந்திர மோடி உத்தரப்பிரதேசத்தில் உள்ள கிரேட்டர் நொய்டாவுக்கு நாளை 09.03.2019, பயணம் மேற்கொள்கிறார். இங்குள்ள பண்டிட் தீன்தயாள் உபாத்யாயா தொல்பொருள் கல்விக்கழகத்தில் பல்வேறு வளர்ச்சித் திட்டங்களை அவர் தொடங்கி வைப்பார்.
பண்டிட் தீன்தயாள் உபாத்யாயா தொல்பொருள் கல்விக்கழகம் தொடங்கப்படுவதைக் குறிக்கும் வகையில் கல்வெட்டை அவர் திறந்து வைப்பார். இந்த வளாகத்தில் பண்டிட் தீன்தயாள் உபாத்யாயா உருவச்சிலையை அவர் திறந்து வைப்பார்.
மெட்ரோ திட்டத்தில் நொய்டா சிட்டி செண்ட்ர் – நொய்டா மின்னணு நகர் பிரிவைப் பிரதமர் தொடங்கிவைப்பார். இந்தப் பிரிவு நொய்டாவில் வாழ்வோருக்கு வசதியான விரைவான போக்குவரத்தை அளிக்கும். மேலும், சாலைகளில் நெரிசலைக் குறைத்து சுற்றுச்சூழலுக்கு உகந்த போக்குவரத்தாக அமையும். தில்லி மெட்ரோவின் விரிவாக்கமாக 6.6 கி.மீ. தூரத்திற்கான இந்தப் பிரிவு இருக்கும்.
இரண்டு அனல் மின் நிலையங்களுக்கும் பிரதமர் அடிக்கல் நாட்ட உள்ளார். உத்தரப்பிரதேசத்தின் புலந்த்ஷஹார் மாவட்டத்தின் குர்ஜாவில் 1,320 மெகாவாட் சூப்பர் அனல் மின் திட்டம் இவற்றில் ஒன்றாகும்.
பீகார் மாநிலம் பக்சாரில் 1320 மெகாவாட் அனல் மின் நிலையம் இரண்டாவது திட்டமாகும். இதற்கு காணொலிக் காட்சி மூலம் அவர் அடிக்கல் நாட்டுவார்.
பின்னர் அங்கு திரண்டிருப்போரிடையே பிரதமர் உரையாற்றுவார்.
-----
(Visitor Counter : 127
பாதுகாப்பு அமைச்சகம்
இலகுரக விமானமான தேஜஸ் இந்திய விமானப்படையில் 7 ஆண்டு சேவையை நிறைவு செய்துள்ளது
உள்நாட்டிலேயே தயாரிக்கப்பட்ட இலகுரகப் போர் விமானம் தேஜஸ், 2023 ஜூலை 01 அன்று இந்திய விமானப்படையில் ஏழு வருட சேவையை நிறைவு செய்கிறது. 2003 ஆம் ஆண்டில் தேஜஸ் என இந்த விமானத்திற்கு பெயரிடப்பட்டது. இது வான் பாதுகாப்பு, கடல்சார் உளவு மற்றும் தாக்குதல்களை மேற்கொள்ளும் வகையில் வடிவமைக்கப்பட்டுள்ளது. பன்னோக்கு ரேடார் சுய பாதுகாப்பு அறை, லேசர் டெசிகினேஷன் பாட் ஆகிய நவீனத்துவத்துடன் இந்த விமானம் மேம்படுத்தப்பட்டுள்ளது.
தேஜஸ் விமானத்தை அறிமுகப்படுத்திய முதல் இந்திய விமானப்படை பிரிவு 'பறக்கும் டாகர்ஸ்' என்ற எண் 45 ஸ்க்வாட்ரன் ஆகும்.
மலேசியாவில் லிமா-2019, துபாய் ஏர் ஷோ-2021, 2021ல் இலங்கை விமானப்படை ஆண்டு விழா, 2022ல் ஏர் ஷோ மற்றும் 2017 முதல் ஏரோ இந்தியா ஷோ உட்பட பல்வேறு சர்வதேச நிகழ்வுகளில் விமானத்தை காட்சிப்படுத்தியதன் மூலம் இந்தியா தனது போர் விமானத் தயாரிப்பு வல்லமையை நிரூபித்துள்ளது.
சுற்றுச்சூழல் மற்றும் வனத்துறை அமைச்சகம்
நொய்டா தாவரவியல் பூங்கா நவீன நிலக்காட்சியுடன் கூடிய மிகவும் சிறப்பான பூங்காக்களில் ஒன்றாகத் திகழும் : டாக்டர் ஹர்ஷ் வர்தன்
நொய்டாவிலுள்ள இந்தியக் குடியரசின் தாவரவியல் பூங்கா  நவீன நிலக்காட்சியுடன் கூடிய மிகவும் சிறப்பான பூங்காக்களில் ஒன்றாகத் திகழும் என மத்தியச் சூழலியல், வனம் மற்றும் பருவ மாற்றத் துறை அமைச்சர் டாக்டர் ஹர்ஷ் வர்தன் கூறியுள்ளார். நொய்டாவில் தாவரவியல் பூங்காவின் மேம்பாடு மற்றும் பொலிவாக்கத்திற்கான அடிக்கல் நாட்டுவிழாவில் டாக்டர் ஹர்ஷ் வர்தன் உரையாற்றினார். தாவரப் பல்லுயிரியப் பாதுகாப்பு மூலம் தாவர இனங்களைத் திரட்டுதல், ஆராய்ச்சி, பயிற்சி, சூழலியல் கல்வி, பொதுமக்கள் விழிப்புணர்வு, அழகியல் மற்றும் பொழுதுபோக்கு ஆகியவற்றை நோக்கமாகக் கொண்டு தாவரவியல் பூங்காவின் மேம்பாடு மற்றும் பொலிவாக்கம் மேற்கொள்ளப்பட்டுவருகிறது என்றார் அமைச்சர். அரிதான, அழியும் நிலையிலுள்ள, அச்சுறுத்தலுக்குள்ளான தாவரங்களையும் உள்ளூர் தாவர இனங்களையும் பேணிப் பாதுகாப்பது என்னும் நோக்கிலும் சிறப்பு வாய்ந்த மையமான நொய்டா தாவரவியல் பூங்காவின் மேம்பாட்டுப் பணிகள் நடைபெற்றுவருகிறது என்று அமைச்சர் கூறினார். தாவரப் பல்லுயிரியம் பற்றிய கல்வி மற்றும் அதன் அவசியம் மூலம் பொதுமக்களிடையே விழிப்புணர்வை ஏற்படுத்துவதும் மற்றொரு நோக்கமாகும் என்று டாக்டர் ஹர்ஷ் வர்தன் குறிப்பிட்டார்.
(Visitor Counter : 100
விவசாயத்துறை அமைச்சகம்
வேளாண்துறையில் தனியார் முதலீட்டை அதிகரிப்பதன் அவசியம் குறித்து மத்திய வேளாண் மற்றும் விவசாயிகள் நலத்துறை அமைச்சர் திரு.நரேந்திரசிங் தோமர் வலியுறுத்துதல்.
வேளாண்துறையில் தனியார் முதலீட்டை அதிகரிப்பது பற்றி மத்திய வேளாண் மற்றும் விவசாயிகள் நலத்தறை அமைச்சர் திரு.நரேந்திரசிங் தோமர் வலியுறுத்தியுள்ளார். மீரட்சி.எச்.சரண்சிங் பல்கலைக்கழகம் ஏற்பாடு செய்த சர்வதேச இணையக் கருத்தரங்கு மற்றும் ஜூனாகத் வேளாண் பல்கலைக்கழகம் ஏற்பாடு செய்த தேசிய இணையக் கருத்தரங்கு ஆகியவற்றில் உரையாற்றிய திரு.நரேந்திரசிங் தோமர், வேளாண்துறையில் தனியார் முதலீடு, செழிப்பத்தை அதிகரிக்கும், இதன் மூலம் நாட்டின் சுயசார்புத் தன்மையும், வளமும் அதிகரிக்கும் என்றார். வேளாண் உற்பத்தியை அதிகரிக்கவும், சிக்கல்களைக் குறைக்கவும் விஞ்ஞானிகள் தங்கள் பங்களிப்பை அளிக்கவேண்டும் என அவர் அழைப்பு விடுத்தார்.
மீரட் பல்கலைக்கழகம் ஏற்பாடு செய்த இணையக் கருத்தரங்கில் பேசிய திரு.தோமர், உணவு உற்பத்தியில் இந்தியா தன்னிறைவு பெற்றதோடு அல்லாமல் கூடுதலாகவும் உற்பத்தி செய்துள்ளது என்றார். சிக்கலான சவால்களையும் சமாளிக்க முடியும் என்பதை விவசாயிகள் நிரூபித்துள்ளனர். 2050ஆம் ஆண்டுக்குள் நாட்டின் மக்கள் தொகை 160 கோடியை எட்டும் என எதிர்பார்க்கப்படுகிறது. அதனால், தரமான உணவு தானிய உற்பத்தியை அதிகரிப்பது மற்றும் வறட்சி, உவர், மற்றும் அமிலத்தன்மை மிக்க நிலங்கள் போன்ற சாதகமற்ற சூழ்நிலைகளிலும், நோய் எதிர்ப்பு, பூச்சி எதிர்ப்புத் தாவர வகைகளை உருவாக்கும் வகையில் முற்போக்கான விவசாய முறைகளை மேற்கொண்டு அனைத்து இந்தியர்களுக்கும், போதிய சத்தான உணவை வழங்க வேண்டிய சவாலை இந்தியாவில் உள்ள விவசாயிகளும், விஞ்ஞானிகளும் சந்தித்துள்ளனர்.
வேளாண் துறையில் தனியார் முதலீட்டைக் கவர, வேளாண் கட்டமைப்பை ரூ.1 லட்சம் கோடிக்கு மேம்படுத்தும் திட்டத்தை பிரதமர் திரு.நரேந்திரமோடி அறிவித்துள்ளார் என திரு.தோமர் கூறினார். இதே போன்ற திட்டங்கள் மீன்வளம், கால்நடை வளர்ப்பு,தேனீ வளர்ப்பு, மூலிகைத் தாவரங்கள் வளர்ப்பு மற்றும் உணவுபதப்படுத்துதல் போன்ற பல துறைகளிலும் அறிவிக்கப்பட்டுள்ளது. மண் பரிசோதனை மற்றும் அது குறித்த விழிப்புணர்வையும் ஏற்படுத்த வேண்டும் எனவும் திரு.தோமர் வலியுறுத்தினார்.
(Visitor Counter : 195
ஆயுஷ்
7வது ஆயுர்வேத தினம் நாடு முழுவதும் பிரமாண்டமாக கொண்டாடப்பட்டது
7வது ஆயுர்வேத தினம் இன்று இந்தியாவிலும், சர்வதேச அளவிலும் பிரமாண்டமான அளவில் கொண்டாடப்பட்டது.
இந்த ஆண்டு 7வது ஆயுர்வேத தினம் "ஹர் தின் ஹர் கர் ஆயுர்வேதம்", அதாவது ஆயுர்வேதத்தின் நன்மைகள் அனைத்து மக்களுக்கும் சென்றடைய உறுதி ஏற்று செயல்பட வேண்டும் என்ற கருப்பொருளுடன் கொண்டாடப்பட்டது.
ஆறு வார காலமாக நடந்த கொண்டாட்டத்தில் நாடு முழுவதிலுமிருந்து மிகப் பெரும் வரவேற்பை பெற்றது. சுமார் 5, 000 க்கும் மேற்பட்ட நிகழ்வுகளை மத்திய ஆயுஷ் அமைச்சகம், 26- க்கும் மேற்பட்ட மத்திய அமைச்சகங்கள் மற்றும் வெளியுறவு அமைச்சகத்தின் இந்திய அரசின் தூதரகங்கள் போன்றவைகளோடு இணைந்து ஏற்பாடு செய்து நடத்தியது.
இது தொடர்பான நிகழ்வு ஒன்றில் உரையாற்றிய மத்திய ஆயுஷ் அமைச்சர் திரு சர்பானந்தா சோனோவால், ஆயுர்வேதம் என்பது நோயைத் தடுக்கும் அறிவியல். இது ஒரு பண்டைய கால அறிவு பொக்கிஷம் என்றும் ஆயுஷ் துறையில் சில முக்கிய ஆராய்ச்சி பணிகள் நடைபெற்று வருகின்றன என்றும் கூறினார். மேலும் ‘ஹர் தின் ஹர் கர் ஆயுர்வேத’ பிரச்சாரத்தின் நோக்கம், ஆயுர்வேதத்தையும், அதன் நன்மைகளையும் மக்களிடம் கொண்டு சேர்க்க வேண்டும் என்பதே ஆகும் என்றார்.
தற்போது ஆயுர்வேதம் உலகளவில் அறியப்படுவதற்குக் காரணம் பிரதமர் திரு நரேந்திர மோடியின் தொடர்ச்சியான, அயராத முயற்சிகள் தான் என்றார்.
இந்த நிகழ்ச்சியில், மத்திய பழங்குடியினர் நலத்துறை அமைச்சர் திரு அர்ஜுன் முண்டா பேசும் போது,
“ஆயுர்வேதம் இந்தியாவின் பண்டைய கால பாரம்பரியம் மற்றும் சொத்தாகும். காடுகளில் வாழும் மக்களுடன் இணைந்து ஆயுர்வேதத்தை வளர்க்க வேண்டும். ஆயுர்வேதம் மட்டுமே நோயைத் தடுப்பதைப் பற்றி பேசும் மருத்துவ விஞ்ஞானம் ஆகும். மற்றவைகளைப் போல நோய்வாய்ப்பட்ட பிறகு சிகிச்சை முறைகளைப் பற்றி விவாதிப்பது அல்ல என்றார்.
மத்திய ஆயுஷ் இணையமைச்சர் திரு டாக்டர். முன்ஜ்பரா மகேந்திரபாய் கலுபாய் பேசியதாவது:
நமது ஆயுஷ் அமைச்சகம், நாடு முழுவதும் ஆயுஷ் சுகாதார மருத்துவ முறையை நடைமுறைப்படுத்த தீவிரமாக செயல்பட்டு வருகின்றோம். தற்போது 30 நாடுகளில் ஆயுர்வேதத்திற்கு அங்கீகாரம் கிடைத்துள்ளது. ஆயுஷின் தற்போதைய வருவாய் அமெரிக்க டாலர் மதிப்பில் 18.1 பில்லியன் ஆகும்”என்றார்.
மத்திய வெளியுறவு மற்றும் கலாச்சாரத் துறை இணை அமைச்சர் திருமதி மீனாட்சி லேகி, “நம் முன்னோர்களின் அறிவியலைப் பாராட்ட வேண்டிய நேரம் இது. ஆயுர்வேதம் சுமார் 5, 000 ஆண்டுகளுக்கும் மேலான பழமையான ஒரு விஞ்ஞானம் ஆகும். நமது பிரதமர் திரு நரேந்திர மோடியின் மேற்பார்வையில் ஆயுர்வேத தினம் சிறப்பாக கொண்டாடப்படுகிறது. அவர் எப்போதும் ஆயுர்வேத அறிவியலை ஊக்குவிக்கின்றார். கடந்த சில ஆண்டுகளில் அது அதன் உச்சத்தை எட்டியுள்ளது என்றார்.
தேர்தல் ஆணையம்
13-வது தேசிய வாக்காளர்கள் தினம் ஜனவரி 25, 2023 அன்று கொண்டாடப்படவுள்ளது
13-வது தேசிய வாக்காளர்கள் தினத்தை ஜனவரி 25, 2023 அன்று தேர்தல் ஆணையம் கொண்டாடுகிறது.
புதுதில்லியில் தேர்தல் ஆணையம் ஏற்பாடு செய்துள்ள இந்நிகழ்ச்சிக்கு குடியரசுத் தலைவர் திருமதி திரௌபதி முர்மு தலைமை விருந்தினராக பங்கேற்கவுள்ளார். மத்திய சட்டம் மற்றும் நீதித்துறை அமைச்சர் திரு கிரண் ரிஜிஜூ கலந்து கொண்டு விழாவை சிறப்பிக்கவுள்ளார்.
இந்த ஆண்டின் தேசிய வாக்காளர்கள் தினத்திற்கான பொருள் ‘வாக்களிப்பதைப் போன்று வேறில்லை, நான் உறுதியாக வாக்களிக்கிறேன்’ என்பதாகும்.
புதுதில்லியில் நடைபெறும் நிகழ்ச்சியின் போது 2022-ம் ஆண்டுக்கான தேசிய விருதுகளை குடியரசுத் தலைவர் வழங்கவுள்ளார். தேர்தல் பணிகளில் சிறப்பாக பணியாற்றிய மாநில மற்றும் மாவட்ட அளவிலான அதிகாரிகளுக்கு தேசிய விருதுகள் வழங்கப்படும். வாக்காளர்கள் விழிப்புணர்வு தொடர்பாக சிறந்த பங்களிப்பு செய்த அரசுத்துறைகள் மற்றும் ஊடக நிறுவனங்களுக்கு தேசிய விருதுகள் அளிக்கப்படவுள்ளன.
தேசிய வாக்காளர்கள் தினம் தேசிய, மாநில, மாவட்ட தொகுதி மற்றும் வாக்குச்சாவடி அளவில் நாடு முழுவதும் மிகப்பெரிய அளவில் கொண்டாடப்படுகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1893268
எரிசக்தி அமைச்சகம்
கோடைக்காலத்தில் போதுமான அளவுக்கு மின்சாரம் கிடைப்பதை உறுதி செய்ய மத்திய மின்சார அமைச்சகம் பன்முனை உத்திகளை வகுத்துள்ளது
கோடைக்காலத்தின் போது போதுமான அளவில் மின்சாரம் கிடைப்பதை உறுதி செய்ய மத்திய மின்சார அமைச்சகம் பன்முனை உத்திகளை வகுத்துள்ளது. மத்திய மின்சாரத்துறை அமைச்சர் திரு.ஆர்.கே.சிங் தலைமையில் கடந்த 7-ந் தேதி நடைபெற்ற ஆய்வுக் கூட்டத்தில் மின்சாரத்துறை, நிலக்கரி அமைச்சகம், ரயில்வே அமைச்சகம் ஆகியவற்றைச் சேர்ந்த மூத்த அதிகாரிகள் கலந்து கொண்டனர். வரும் மாதங்களில் குறிப்பாக ஏப்ரல், மே மாதங்களில் மின்சாரத்தேவை அதிகளவில் இருக்கும் என்பதால் அதனை சமாளிக்கும் பல்வேறு அம்சங்கள் குறித்து இந்தக் கூட்டத்தில் விரிவாக விவாதிக்கப்பட்டது. மத்திய மின்சாரத் துறை செயலர் திரு.அலோக் குமார், மத்திய மின்சார ஆணையத்தின் தலைவர் திரு.கன்ஷியாம் பிரசாத், இந்திய தொகுப்புக் கட்டுப்பாட்டு அமைப்பின் தலைவர் மற்றும் நிர்வாக இயக்குனர் திரு.எஸ்.ஆர்.நரசிம்மன், ரயில்வே வாரிய உறுப்பினர் திருமதி. ஜெயா வர்மா சின்ஹா, நிலக்கரி அமைச்சகத்தின் இணைச் செயலாளர் திரு.சஞ்சீவ் குமார் கஸ்சி, என்டிபிசி-யின் இயக்கப் பிரிவின் இயக்குனர் திரு.ரமேஷ் பாபு ஆகியோர் இதில் கலந்து கொண்டனர்.
இந்த உத்திகளின் ஒரு பகுதியாக, நிலக்கரி அடிப்படையிலான அனல் மின் உற்பத்தி நிலையங்களில், முன்கூட்டியே தேவையான அனைத்துப் பராமரிப்புப் பணிகளையும் மேற்கொள்ளுமாறு மின் பயன்பாட்டு அமைப்புகளுக்கு அறிவுறுத்தப்பட்டுள்ளது. அப்போதுதான் பற்றாக்குறை காலத்தில் இது போன்ற பராமரிப்பு பணிகளுக்கான தேவை இருக்காது. இறக்குமதி நிலக்கரியை அடிப்படையாக கொண்ட அனல் மின் நிலையங்கள் மார்ச் 16-ந் தேதி முதல் முழு உற்பத்தித் திறனுடன் இயங்குமாறு பிரிவு 11-ன் கீழ் ஏற்கனவே உத்தரவு பிறப்பிக்கப்பட்டுள்ளது. நிலக்கரி அடிப்படையிலான மின் உற்பத்தி நிலையங்களில் போதுமான நிலக்கரி இருப்பு வைக்கப்படும்.
இந்தக் கூட்டத்தில் ரயில்வே வாரிய உறுப்பினர் நிலக்கரியை பல்வேறு பகுதிகளுக்கும் கொண்டு செல்ல போதுமான ரயில் பெட்டிகள் கிடைப்பதை உறுதி செய்துள்ளார்.
உச்சக்கட்ட தேவையை சமாளிக்க வாயு அடிப்படையிலான மின்சாரம் பயன்படுத்தப்படும். ஏப்ரல், மே போன்ற பற்றாக்குறை காலங்களில் 5000 மெகாவாட் வாயு அடிப்படையிலான மின் நிலையங்களை இயக்குமாறு என்டிபிசி நிறுவனத்திற்கு அமைச்சகம் உத்தரவிட்டுள்ளது கோடைக்காலத்தில். கூடுதலாக 4000 மெகாவாட் வாயு அடிப்படையிலான மின்திறனை மற்ற அமைப்புகள் மூலம் அதிகரிக்கப்படும். கோடை மாதங்களில் போதுமான அளவு வாயு விநியோகத்தை மேற்கொள்ள தயாராக இருப்பதாக கெய்ல் நிறுவனம் அமைச்சகத்திற்கு உறுதி அளித்துள்ளது. அடுத்த மாதத்தில் உற்பத்திக்குப் போதுமான அளவு தண்ணீரை தேக்கி வைக்கும் வகையில் நடப்பு மாதத்தில் தண்ணீரை பயன்படுத்துமாறு அனைத்து புனல் மின் நிலையங்களும் கேட்டுக் கொள்ளப்பட்டுள்ளன. புதிய நிலக்கரி சார்ந்த மின் நிலையங்கள் மூலமாக கூடுதலாக 2,920 மெகாவாட் மின்சாரம் கிடைக்கும் வகையில் மார்ச் மாதத்திற்குள் அவை நிறுவப்படும். இதற்கும் மேலாக பற்றாக்குறை காலத்தில் பாராவுனியில் தலா 110 மெகாவாட் திறன் கொண்ட 2 மின் உற்பத்தி அலகுகள் அமைச்சகத்தின் உத்தரவுபடி தயார் நிலையில் வைக்கப்படும்.
கோடை மாதங்களில் மின் தட்டுப்பாடு இல்லையென்பதை உறுதி செய்யுமாறு மின்சார நிறுவனங்களை மத்திய மின்சாரத்துறை அமைச்சர் இந்தக் கூட்டத்தின் போது கேட்டுக் கொண்டார். வரும் மாதங்களில் மின்சாரத் தேவையை சமாளிக்க தீவிர நடவடிக்கைகளை எடுக்குமாறும் நிலைமையை உன்னிப்பாக கவனித்து வருமாறும் சம்பந்தப்பட்ட அனைவரையும் திரு.சிங் கேட்டுக் கொண்டார்.
பாதுகாப்பு அமைச்சகம்
அரிய சாதனை படைத்தது எல்லைச் சாலைகள் அமைப்பு ; 73 நாட்களுக்குப்பின் ஸ்ரீநகர்-கார்கில்-லே ரோட்டில் உள்ள ஜோஜி லா கணவாய் போக்குவரத்துக்கு திறப்பு
லடாக் மற்றும் ஜம்மு காஷ்மீர் யூனியன் பிரதேசங்களுக்கு இடையே நுழைவு வாயிலான ஜோஜி லா கணவாயை, ஸ்ரீநகர்-கார்கில்-லே போக்குவரத்துக்காக எல்லைச் சாலைகள் அமைப்பு இன்று திறந்தது. இந்த ஆண்டில் மூடப்பட்டு வெறும் 73 நாட்களுக்கு பிறகு திறக்கப்பட்டு புதிய சாதனை படைக்கப்பட்டுள்ளது. முதல் முறையாக இந்த சாதனையை எல்லைச் சாலைகள் அமைப்பு படைத்துள்ளது. கடும் பனிப்பொழிவுக்கு இடையே இந்த கணவாய் பகுதியை கடந்த ஜனவரி 5ம் தேதி வரை எல்லைகள் ரோடு அமைப்பு திறந்து வைத்திருந்தது.
2022 பிப்ரவரி 15ம் தேதி முதல் பனியை அகற்றும் நடவடிக்கைகள் கணவாயின் இருபுறமும் ஜம்மு காஷ்மீர் மற்றும் லடாக் பகுதியில் மேற்கொள்ளப்பட்டது. விடா முயற்சிகளால், ஜோஜிலா கணவாய்க்கு குறுக்கே இணைப்பு கடந்த மார்ச் 4ம் தேதி ஏற்படுத்தப்பட்டது. அதன்பின் சாலைகளை மேம்படுத்தும் பணிகள் நடந்தன. அத்தியாவசியப் பொருட்களுடன் சரக்கு வாகனங்கள் இன்று ஜோஜி லா கணவாயைக் கடந்து கார்கில் சென்றடைந்தன. இது லடாக் மக்களுக்கு பெரும் நிம்மதியை அளித்துள்ளது. வழக்கமாக, ஜோஜிலா கணவாய், குளிர் காலங்களில் கடும் பனிப்பொழிவு காரணமாக 160 நாட்கள் முதல் 180 நாட்கள் வரை மூடியிருக்கும்.
கணவாய் திறப்பு நிகழ்ச்சியில் உள்ளூர் நிர்வாகத்தினர், ராணுவத்தினர், எல்லைச் சாலைகள் அமைப்பின் இயக்குனர் லெப்டினன்ட் ஜெனரல் ராஜீவ் சவுத்திரி ஆகியோர் கலந்து கொண்டனர்.
மேலும் விவரங்களுக்கு, இந்த ஆங்கிலக் ச் செய்திக் குறிப்பை காணவும்: https://pib.gov.in/PressReleasePage.aspx?PRID=1807301
மத்திய அமைச்சரவை
இந்தியா-உஸ்பெகிஸ்தான் நாடுகள் இடையே அமைப்பு ரீதியிலான குற்றங்கள் மற்றும் சர்வதேச தீவிரவாதத்தை ஒடுக்குவதற்கான ஒத்துழைப்பு குறித்த ஒப்பந்தத்திற்கு மத்திய அமைச்சரவை பின்னேற்பு ஒப்புதல்
பிரதமர் திரு.நரேந்திர மோடி தலைமையிலான மத்திய அமைச்சரவை, இந்தியாவின் உள்துறை அமைச்சகம் மற்றும் உஸ்பெகிஸ்தான் நாட்டின் உள்துறை அமைச்சகத்திற்கும் இடையிலான அமைப்பு ரீதியிலான குற்றங்கள் மற்றும் சர்வதேச பயங்கரவாதத்தை ஒடுக்குவதற்கான ஒப்பந்தத்திற்கு, இன்று பின்னேற்பு ஒப்புதல் வழங்கியது. உஸ்பெகிஸ்தானின் உள்துறை அமைச்சர் இந்தியாவுக்கு வருகை தந்தபோது புதுதில்லியில் நவம்பர் 20-ந் தேதி 2019 ஆம் ஆண்டில் இந்த ஒப்பந்தம் கையெழுத்தானது.
தீவிரவாதம் தொடர்பான குற்றங்களைத் தடுக்கவும், ஒடுக்கவும் அதற்கு நிதி வழங்குவதை தடுப்பதற்கான நடவடிக்கைகளை திறமையாக மேம்படுத்துவதை இந்த ஒப்பந்தம் நோக்கமாக கொண்டுள்ளது. மேலும் இரு நாடுகளுக்கு இடையே புலனாய்வு அதிகாரிகள் மற்றும் சட்ட அமலாக்க முகமைகளுக்கு இடையே ஒத்துழைப்புக்கான கட்டமைப்பை மேம்படுத்தவும் தேசிய மற்றும் சர்வதேசப் பொறுப்புகளின் அடிப்படையில் இது வகை செய்கிறது.
நிதி அமைச்சகம்
சர்வதேச நிதிச் சேவைகள் மையங்களின் ஆணையம், பங்கு ஆணையங்களின் சர்வதேச அமைப்பின் உறுப்பினராக ஆனது
பங்கு ஆணையங்களின் சர்வதேச அமைப்பின் இணை உறுப்பினராக சர்வதேச நிதிச் சேவைகள் மையங்களின் ஆணையம் ஆனது.
உலகின் பங்கு வர்த்தக சந்தைகளில் 95 சதவீதத்தைச் சென்றடைந்துள்ள பங்கு ஆணையங்களின் சர்வதேச அமைப்பு, உலகின் பங்கு வர்த்தகச் சந்தைகளை ஒன்றிணைப்பதோடு, பங்கு வர்த்தகத் துறையில் சர்வதேசத் தர நிர்ணய அமைப்பாக விளங்குகிறது.
ஜி-20 நாடுகள் மற்றும் நிதி நிலைத்தன்மை வாரியத்துடன் நெருங்கிப் பணியாற்றும் பங்கு ஆணையங்களின் சர்வதேச அமைப்பு, பங்கு வர்த்தகச் சந்தைகளை வலுப்படுத்துவதற்காக தரங்களை நிர்ணயம் செய்கிறது.
சிறப்பான நிதி அமைப்புகளுக்கான முக்கிய தரநிலைகளில் ஒன்றாக பங்கு ஆணையங்களின் சர்வதேச அமைப்பின் நோக்கங்கள் மற்றும் கொள்கைகளை நிதி நிலைத்தன்மை வாரியம் அங்கீகரித்துள்ளது.
பங்கு ஆணையங்களின் சர்வதேச அமைப்பின் உறுப்பினராக சர்வதேச நிதிச் சேவைகள் மையங்களின் ஆணையம் ஆகியுள்ள காரணத்தால், சர்வதேச மற்றும் பிராந்திய அளவில் தகவல்களைப் பரிமாறிக் கொள்ள முடியும்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1685330
----
(Visitor Counter : 127
இளைஞர் நலன் மற்றும் விளையாட்டு அமைச்சகம்
பிரதமரின் ‘சாம்பியன்களுடன் சந்திப்பு’ திட்டத்தின்படி பானிபட் பள்ளிக்கு சென்ற ஒலிம்பிக் வீரர் பஜ்ரங் புனியா, விளையாட்டுத் துறையில் இந்தியாவை முன்னணி நாடாக மாற்ற குழந்தைகள் சரியான உணவை உட்கொள்வதுடன் உடற்பயிற்சியையும் மேற்கொள்ள வலியுறுத்தியுள்ளார்
நாட்டில் விளையாட்டுத்துறையை மேம்படுத்தி மாணவர்கள் மற்றும் இளைஞர்கள் இடையே விளையாட்டு மீதான ஆர்வத்தை அதிகரிக்கச் செய்து, சர்வதேச போட்டிகளில் இந்தியா அதிகப் பதக்கங்களை வெல்ல, ‘சாம்பியன்களுடன் சந்திப்பு’ என்ற திட்டத்தை பிரதமர் திரு நரேந்திர மோடி அறிவித்துள்ளார். இத்திட்டத்தின்படி ஒலிம்பிக் மற்றும் பாராலிம்பிக் போட்டிகளில் பங்கேற்ற இந்தியாவின் முன்னணி விளையாட்டு வீரர் – வீராங்கனைகள் பள்ளிக் கூடங்களுக்குச் சென்று மாணவர்களை சந்திக்குமாறும் அவர் கேட்டுக் கொண்டிருந்தார். இதன்படி டோக்கியோ ஒலிம்பிக் போட்டியில் வெண்கலப்பதக்கம் வென்ற இந்திய பளுதூக்கும் வீரர் பஜ்ரங் புனியா இன்று  ஹரியானா மாநிலம் பானிபட்டில் உள்ள ஆரோஹி மாதிரி பள்ளிக்குச் சென்றார். 4 மாவட்டங்களுக்கு உட்பட்ட 75 பள்ளிகளைச் சேர்ந்த மாணவர்கள், இந்த சந்திப்பில் பங்கேற்றனர்.
அப்போது பேசிய பஜ்ரங் புனியா, மாணவர்கள் சமச்சீரான உணவை உட்கொள்வதுடன், உடலை கட்டுக்கோப்பாக வைத்திருப்பதற்கான உடற்பயிற்சியையும் மேற்கொள்ளுமாறு அறிவுறுத்தினார். குறிப்பாக வீட்டில் தயாரிக்கப்பட்ட உணவுகள், கீரை வகைகள், புரதம், கார்போஹைட்ரேட், தாது சத்துகள் மிகுந்த உணவுகளை உட்கொள்வதுடன் நொறுக்குத் தீனிகளை தவிர்க்குமாறும் கேட்டுக் கொண்டார். மேலும் இந்தியாவின பாரம்பரிய விளையாட்டானா கோகோ-வை பிரபலபடுத்தும் நோக்கில், அவர் மாணவர்களுடன் இணைந்து விளையாடினார். எளிமையான உடற்பயிற்சிகளையும் அவர் செய்து காட்டினார்.
இந்த சந்திப்பு மிகவும் மகிழ்ச்சி அளிப்பதாகவும். தமது பள்ளிக்கூட வாழ்கையை நினைவுப்படுத்துவதாக உள்ளது என்றும் அவர் குறிப்பிட்டார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1784589
--------
(Visitor Counter : 138